Virallinen lehti nro C 297 , 15/10/1999 s. 0006



KIRJALLINEN KYSYMYS E-2149/98 esittäjä(t): Honor Funk (PPE) komissiolle (13. heinäkuuta 1998) Aihe: Elävien eläinten kuljetukset Erään eläinsuojeluyhdistyksen puheenjohtaja on väittänyt, ettei EU ole ryhtynyt mihinkään toimiin elävinä kuljetettavien eläinten kärsimysten vähentämiseksi. 1. Pitääkö paikkansa, että joka päivä kuljetetaan teuraseläimiä pitkiä matkoja kolmansiin maihin, joissa ei valvota EU:n määräysten noudattamista? 2. Voiko komissio ilmoittaa, onko pitkiä matkoja kuljetettavien eläinten kohtelu parantunut huomattavasti siihen aiempaan kohteluun verrattuna, josta on olemassa hirvittäviä dokumenttifilmejä? 3. Tuetaanko lihankuljetuksia suuremmin summin kuin elävien eläinten kuljetuksia? Komission jäsenen Franz Fischlerinkomission puolesta antama vastaus (22. syyskuuta 1998) Ensimmäinen neuvoston direktiivi eläinten suojelemisesta kuljetuksen aikana annettiin vuonna 1977. Viimeksi sääntelyä saatettiin ajan tasalle 29 päivänä kesäkuuta 1995 annetulla neuvoston direktiivillä 95/29/EY(1), jolla muutettiin eläinten suojelemisesta kuljetuksen aikana annettua direktiiviä 90/628/ETY. Uusimman direktiivin täytäntöönpanoa on parannettu seuraavilla asetuksilla:Neuvoston asetus (EY) 411/98(2), annettu 16 päivänä helmikuuta 1998, yli kahdeksan tuntia kestäviin eläinkuljetuksiin käytettäville maantieajoneuvoille asetettavista eläinten suojelua koskevista lisävaatimuksista. Komission asetus (EY) 615/98(3), annettu 18 päivänä maaliskuuta 1998, vientitukijärjestelmän soveltamista koskevista erityisistä yksityiskohtaisista säännöistä elävien nautaeläinten hyvinvoinnin osalta kuljetuksen aikana. Lisäksi on valmisteilla esityksiä uudeksi lainsäädännöksi. Vaikka jäsenvaltiot eivät aina ole panneet nykyistä lainsäädäntöä täytäntöön tyydyttävästi, komission mielestä suojelu on huomattavasti parantanut eläinten hyvinvointia. Yhteisöllä ei ole toimivaltaa antaa välittömästi sovellettavia säädöksiä yhteisön ulkopuolelle kuljetettavien eläinten hyvinvoinnista. Yhteisön ulkopuolisiin maihin kuljetettavien nautaeläinten suojelua on kuitenkin parannettu komission esityksestä annetulla neuvoston asetuksella (EY) 2634/97(4), jonka mukaan vientitukea maksetaan vain, jos eläinten kuljetuksessa noudatetaan yhteisön säännöksiä eläinten suojelusta kuljetuksen aikana. Komissio hyväksyi maaliskuussa asetuksen täytäntöönpanosäännökset asetuksella (EY) 615/98(5). Asetuksessa on keskeistä säännös, jonka mukaan jokainen nautaeläinkuljetus on tarkastettava sen jäsenvaltion rajalla, jonka yli se viedään yhteisöstä. Saapunut lähetys tarkastetaan kolmannessa maassa, jos on aihetta epäillä sääntöjä rikotun. Lisäksi vientijäsenvaltio valitsee nautaeläinkuljetuksia tarkastettaviksi riskianalyysin perusteella. Näitä sääntöjä on sovellettu 1. päivästä syyskuuta 1998 lähtien. Komissio on vakuuttunut siitä, että uusilla säännöillä saadaan aikaan huomattavia parannuksia yhteisöstä vietävien eläinten kuljetuksessa. Naudanlihan ja elävien eläinten vientituet määritellään vähintään joka kolmas kuukausi ja julkaistaan virallisessa lehdessä. Naudanlihan vientituki on porrastettu. Tuen määrä vaihtelee vientikohteen mukaan. Lukuun ottamatta puhdasrotuisia siitoseläimiä urospuolisten nautaeläinten korkeimman tukiluokan vientituki on 52 ecua/100 kg elopainoa ja naaraspuolisten 22,50 ecua/100 kg elopainoa. Urospuolisten aikuisten nautaeläinten tuoreen lihan vientituki on 110,50 ecua/100 kg ruhopainoa. (1) EYVL L 148, 30.6.1995. (2) EYVL L 52, 21.2.1998. (3) EYVL L 82, 19.3.1998. (4) EYVL L 356, 31.12.1997. (5) EYVL L 82, 19.3.1998.